Roman og Olga er på vej hjem fra den polske grænse, hvor de har hentet ukrainere.

På den største grænseovergang mellem Polen og Ukraine, Medyka, har der de seneste dage været stor trængsel. 100.000 har ifølge polske myndigheder krydset grænsen, siden den russiske invasion af Ukraine begyndte. To af dem, der har stået og taget imod dem, er Roman Tkach og Olga Brun, som er kørt hele vejen fra Nordjylland for at hjælpe. De bor begge i Vesthimmerland Kommune og satte kursen halv elleve lørdag morgen. Og nu er begge så på vej hjem med ukrainere, som er flygtet ud af landet. I Blære ved Aars, hvor Olga Brun bor, har en gruppe borgere søndag stillet sig klar for at byde ukrainere velkommen og hjælpe med, hvad de kan. TV2 Nord følger ankomsten. Roman Tkach fra Farsø regner at ankomme søndag aften. Han er sammen med sin kone kørt fra Farsø og helt til grænsen ved Medyka for at hente sin kusine og andre familiemedlemmer. Men allerede nu har han planer om snart at ankomme med flere ukrainere til Danmark for at hjælpe. For ukrainske Olga Brun, der har boet i Aars i mere end 10 år, er historien en anden. Hun har også taget køreturen til den ukrainske grænse, men ikke for at hente venner og familie. - Jeg henter dem, der har brug for hjælp. Jeg har tre pladser i bilen, og jeg kører dem hen, hvor de vil. Hvis de ikke har et sted at tage hen, kender jeg masser af folk, der gerne vil tage imod dem, siger Olga Brun. - Jeg er ikke ligeglad med mit land. Jeg kan ikke køre over grænsen, tage våben i hånden og begynde at slås, men jeg vil gerne hjælpe med det, jeg kan, siger Olga Brun. Se indslaget om Roman og Olga her